In nomine sancte et individue Trinitatis, Amen. Ego Galterus dominus Suillei debilis corpore, tamen sanus mente, testamentum meum dispono in hunc modum. Lego ecclesie sancti Nazarii Eduensis triginta solidatas terre; ecclesie sancti Martini, XX; ecclesie sancti Simphoriani, XV; ecclesie sancti Iohannis, X, sitas in villa de Colunges cum appendiciis, pro remedio anime mee et anniversario meo faciendo annuatim. Item, lego ecclesie sancti Andochii Eduensis quinque solidos ibidem percipiendos cum X solidis quos abbatissa et conventus sancti Andochii tenentur distribuere annuatim ad invicem in die anniversarii mei et pro anniversario meo faciendo, pro pasturis et asantiis quas hominibus de Corgeio dedi et concessi in terra et potestate mea de Suille, et ita habeo anniversarium meum in dicta ecclesia sancti Andochii in quindecim solidis. Item, lego domui Vallis sancti Benedicti duodecim sextarios bladi annui redditus et mansum Bernardi de la Ruee, cum appendiciis, salva justitia et dominio Suillei, dicta sextaria bladi percipienda in terciis de Vevreti, terciam partem frumenti, terciam siliginis et terciam avene, et propter hoc domus Vallis Crescentis quitavit me de IIIIor sextariis bladi que eidem domui annuatim debebam. Item, lego ecclesie Suillei hoschiam Renaudi de Viche sitam retro domum capellani pro quinque solidis quos debebam dicte ecclesie et pro anniversario meo faciendo. Item, lego Willemo filio meo primogenito castrum Suillei cum dominio et appenditiis, ita quod dictus Willemus assideat Agneti sorori sue pro maritagio suo decem libratas terre et donet C libras eidem in pecunia numerata et uxor mea mater ipsorum similiter assideat eidem Agneti Xem libratas terre et donet similiter eidem centum libras. Item, volo ut Guido filius meus habeat terram meam sitam in valle Montis sancti Iohannis et terram meam de Espire: propterea volo et precipio uxori mee, Willemo et Guidoni filiis meis, ut ipsi provideant Hugoni filio meo competenter. Item, volo quod Hugueta filia mea, monialis sancti Andochii Eduensis habeat quamdiu vixerit annuatim sexaginta solidos apud Colunges, ita quod dicti sexaginta solidi post decessum ipsius Huguete deveniant ad Willemum primogenitum meum et ad ejus heredes. Volo etiam quod parvus filius meus sit monachus et parva filia mea sit monialis. Hec autem omnia dicta, uxor mea et Willemus, Guido, Hugo clericus et Agnes liberi mei supradicti, fide corporali prestita, promiserunt firmiter tenenda et observanda. Si quid vero super hiis emendandum fuerit, dominum Iohannem de Marrigneo consanguineum meum constituo et volo ut ipse disponat et emendat que fuerint emendanda et disponenda, prout viderit utilitati anime mee expedire. Et ut hoc ratum et firmum habeatur, volo et requiro ut sigilla venerabilium virorum Iohannis supradicti, H. archipresbiteri et curie Eduensis presenti scripto apponantur. Actum est hoc anno Domini Mº CCº XXXº nono, mense Septembri.